Julijonas Urbonas je umelec, dizajnér, výskumník a inžinier. Pochádza z Litvy a v roku 2010 vytvoril dizajn horskej dráhy smrti, ktorú v angličtine nazýva Euthanasia Coaster. Bola navrhnutá tak, aby humánnym, elegantným a zábavným spôsobom ukončila život ľudí, ktorí sa na nej odvezú. Urbonasov výtvor je síce staršieho dáta, no ešte aj dnes púta pozornosť mnohých médií či youtuberov po celom svete, píše portál Lad Bible.
Horská dráha Euthanasia Coaster je navrhnutá pre 24 ľudí, takže cestujúci môžu zomrieť skupinovo. Na začiatku sa vozidlo pomaly vytiahne na vrchol obrovského stúpania, ktoré dosahuje výšku 510 metrov. Najvyšší bod sa teda nachádza len o 31 metrov nižšie ako vrchol One World Trade Center, najvyššej budovy v USA.
Na vrchu stúpania sa vozidlo zastaví a cestujúci dostanú poslednú možnosť rozhodnúť sa. Jazda sa totiž spustí iba v prípade, ak všetci na palube manuálne stlačia červené tlačidlo. V prípade, že sa tak nestane, všetci sa bezpečne vrátia na štart a môžu vystúpiť.
Ak to však všetci stlačia, vozidlo sa spustí smerom nadol a naberie rýchlosť takmer 359 kilometrov za hodinu. Akonáhle sa dostane dole, cestujúcich čaká sedem slučiek, v angličtine nazývaných "loop", ktoré sa postupne zmenšujú. Práve tieto slučky v kombinácii s vysokou rýchlosťou človeka usmrtia.
Urbonas vysvetľuje, že cestujúci je počas jazdy na dráhe vystavený sérii intenzívnych pohybových elemntov, ktoré vyvolávajú viacero unikátnych zážitkov. Od eufórie po vzrušenie, od tunelového videnia až po stratu vedomia a, nakoniec, aj smrť.
Pomalý výstup na úvodný vrchol trvá nejaký čas a dáva človeku čas premyslieť si svoje rozhodnutie. Hore sa môže uvoľniť, stlačiť tlačidlo a odovzdať sa gravitácii. Po prudkom páde a nabratí požadovanej rýchlosti sa trať vyrovná a vozidlo vstúpi do slučiek.
V tej chvíli sa telá cestujúcich postupne stanú nehybné, dýchanie si vyžaduje viac úsilia a ich hlavy pomaly ovisnú. Prichádza tunelové videnie a strata vedomia, pretože odstredivé sily ženú krv do spodných častí tela, takže mozog nie je dostatočne okysličený. Je to práve mozgová hypoxia, čiže nedostatok kyslíka v mozgu, ktorá nakoniec cestujúcich pripraví o život.
Z toho dôvodu je na trati sedem zmenšujúcich sa slučiek, aby zabezpečili, že eutanázia skutočne prebehne. Mozog sa vlastne zadusí. Úmrtie cestujúcich má podľa Urbonasa potvrdiť oblek monitorujúci telesné funkcie. Je nepravdepodobné, že by niekto takú jazdu prežil, ale ak je to potrebné, absolvoval by ďalšiu jazdu.
Urbonas svojou nezvyčajnou horskou dráhou zaujal médiá i dizajnérov po celom svete. V roku 2013 za projekt získal cenu verejnosti New Technological Art Award. V roku 2015 dokonca Glenn Paton nakrútil krátky film H Positive, v ktorom fiktívna postava bohatého muža takúto dráhu skonštruuje, aby mohla ukončiť svoje trápenie so smrteľnou chorobou.
POZRI SI TRAILER:
________________________________
POZRI SI AJ NAŠE VIDEO:
Tiež si pozri...Kvôli pandémii nemohli ísť do Disneylandu. Nadšenci si na záhrade postavili vlastnú horskú dráhu Zabiť sa bude jednoduchšie. Austrálčan vymyslel samovražednú kapsulu